Skietery met polisie tydens jaagtog in Welkom | Maroela Media
'n Wit Mercedes-Benz het in 'n sloot beland (Foto: SAPD Vrystaat)
Die polisie in die Vrystaat is op soek na vier gewapende rowers wat 'n Quick Fit in Welkom beroof het.
Kapt. Stephen Thakeng, woordvoerder van die polisie, sê 'n gewapende roof is Dinsdag omstreeks 16:00 aangemeld by die Quick Fit in Welkom. Vier mans, gewapen met outomatiese gewere en handwapens het in 'n wit Mercedes-Benz met Gauteng-nommerplate van die toneel gevlug.
"Dieselfde motor is Woensdag met Vrystaat-nommerplate opgemerk in Odendaalsrus. Toe die insittendes die beamptes opmerk, het hulle in die rigting van Welkom weggejaag."
Die motor is weer in die nywerheidsgebied van Welkom opgemerk en Welkom se honde-eenheid het dit agternagesit. Die vermeende rowers het met outomatiese gewere en 9 mm-pistole op polisiebeamptes losgebrand tydens die jaagtog.
"Die bestuurder van die Mercedes-Benz het beheer verloor oor die motor en dit het in 'n sloot beland by die ingang na Bronville. Die verdagtes het daarna 'n paartjie in 'n BMW gekaap en in die rigting van Masimong-myn weggejaag waar die motor later verlate gevind is."
Die verdagtes is steeds voortvlugtig. Hulle is gewapen en word as gevaarlik beskou.
Die Welkom-honde-eenheid se voertuig is verskeie kere getref, maar nie een beampte is beseer nie. 'n Saak van poging tot moord en roof is in Welkom aanhangig gemaak vir verdere ondersoek.
Enigiemand met inligting kan sers. Andrew Lechesa kontak by 060 985 9330.
Beurtkrag al 32 dae ingestel – en nóg op pad
Die rowers en moordenaars is nie meer bang vir die polisie nie want hulle word met beter vuurwapens toegerus deur …nou ja ek hoef nie meer te se nie of MM blokkeer myy weer.